Askaadn tu di Maruundem wen Kojo faada eh-dedaaf, im eh ton di liida. Wan nex rekaad kliem se di Liiwad Maruundem ina Klarindan (Clarendon) neh ab no chiif, bot dem eh-ab difrah-difrah liida. Bot wen di Liiwad Maruun fain out se di govament eh wel waah get rid a dem, dem pik Kojo fi bi deh tapatap liida we niem chiif. Den Kojo ton him bredadem, Akompong (Accompong) ah Jani (Johnny), ina liida anda im ah ton ih ada bredadem, Kofi (Cuffee) ah Kwao (Quao) ina kiaptin. Deh staat fi waar gens di govament suojadem regila ah komop wid wah wie fi fait di govament suojadem. An a deh taim de piipl staat fi kaal Kojo gruup Maruun. Kaa bifuo deh taim de, a onggl di Winwad Maruundem ina di Bluu Mountndem eh kaal Maruun.Wen di Kata'ud (Cottawood) Maruundem ier se wah big gruup a Klarindan Maruun ena-fait di wait piipldem, deh lef di Iis go jain dem ina Klarindan. Rong deh taim de wah nex set a Maruun we deh kaal di Madagiaska dem eh-jainop wid Kojo ah di Liiwad Maruundem. Di Madagiaskadem eh-ronwe frah Lakuovia ina Sint Ilizibet. Iida muos a dem ar onggl fi deh liida eh-kom frah di konchri Madagiaska. A dat mek piipl kaal dem di Madagiaskadem.